CELEX: C2005/171/14
Language: da
Date: 2005-07-09 00:00:00
Title: Sag C-186/05: Sag anlagt den 25. april 2005 af Kommissionen for De Europæiske Fællesskaber mod Kongeriget Sverige

9.7.2005   
            
            
               DA
            
            
               Den Europæiske Unions Tidende
            
            
               C 171/8
            
         Sag anlagt den 25. april 2005 af Kommissionen for De Europæiske Fællesskaber mod Kongeriget Sverige
   (Sag C-186/05)
   (2005/C 171/14)
   Processprog: svensk
   Ved De Europæiske Fællesskabers Domstol er der den 25. april 2005 anlagt sag mod Kongeriget Sverige af Kommissionen for De Europæiske Fællesskaber ved L. Ström van Lier og S. Pardo Quintillán, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1.
            
            
               Det fastslås, at Kongeriget Sverige har tilsidesat artikel 28 i traktaten om oprettelse af Det Europæiske Fællesskab, idet det hindrer privat indførsel af alkoholholdige drikkevarer via en uafhængig tredjemand eller en virksomhed, hvilket ikke er begrundet i medfør af artikel 30 EF
            
         
               2.
            
            
               Kongeriget Sverige tilpligtes at betale sagens omkostninger.
            
         Søgsmålsgrunde og væsentligste argumenter:
   Kommissionen har gjort gældende, at artikel 28 EF er til hinder for, at Sverige generelt hindrer privat indførsel af alkoholholdige drikkevarer via en uafhængig tredjemand eller en virksomhed. Kommissionen har videre anført, at handelshindringen ikke kan begrundes i medfør af artikel 30 EF af grunde vedrørende beskyttelse af folkesundheden med henvisning til de tilgrundliggende formål 1) at begrænse det private udbytte, 2) at begrænse tilgængeligheden af alkoholholdige drikkevarer eller 3) behovet for at gennemføre alderskontrol. Under alle omstændigheder er foranstaltningen ikke nødvendig eller forholdsmæssig i forhold til det angivne formål. Den omstændighed, at alene detailhandelsmonopolet har ret til at varetage privat indførsel på kundens anmodning, anser Kommissionen for en handelshindring, der skal vurderes i forhold til artikel 28 og 30 EF. Den svenske regering mener derimod, at forbuddet mod privat indførsel er den del af detailhandelsmonopolets eksistens og funktionsmåde og skal vurderes i forhold til artikel 31 EF, og at forbuddet som sådan ikke kan anses for diskriminerende eller for egnet til at fordreje konkurrencen mellem medlemsstaterne, og subsidiært, at foranstaltningen er egnet til at opnå det forfulgte formål og forholdsmæssig.